Vēstījums plašsaziņas līdzekļiem

BALTU VIENĪBAS UGUŅU SASAUKSME STARP SENČU PILSKALNIEM

2022. gada 22. septembrī, atzīmējot Baltu vienības dienu, jau 17. reizi baltu pilskalnos atmirdzēs vienības ugunis.

Baltijas jūras austrumu piekrastē dzīvojošos ļaudis kopš tāliem aizlaikiem vieno kopīgi senči, paražas un radniecības saiknes. Baltu (aistu) cilšu valodām un kultūrai ir kopīgas saknes, kaimiņos mītošās baltu ciltis sev līdzi nes tūkstošgadīgu vēsturi. Tomēr baltiem bieži ir nācies cīnīties ar iebrucējiem, lai aizsargātu savu zemi un savu savdabību. Balti ir izdzīvojuši, jo viņu spēka avots, lai arī kur viņi būtu – dzimtenē vai trimdā – ir vienotība un dzīvesziņa.

1236. gada 22. septembrī baltu ciltis Saules kaujā satrieca Zobenbrāļu (Livonijas) ordeni un parādīja, ka ir gatavas aizstāvēt savu dzimto zemi. Tā bija viena no pirmajām lielajām baltu cilšu uzvarām, pēc kuras Livonijas ordenis panīka. Kaujas priekšvakarā tika dota uguns zīme – vienosimies! Uguns uz tāla kalna ir zīme, ka esam. Uguns iedegšana vienā laikā – vienotība.

2000. gadā Lietuvas un Latvijas saeimas, pieminot Saules kauju, pasludināja 22. septembri par Baltu vienības dienu, un tā ir kļuvusi par lielisku pamudinājumu latviešu un lietuviešu draudzības saikņu stiprināšanai un kopīgām norisēm.

2005. gada 22. septembrī notika Baltu Vienības uguņu sasauksme starp Žemaitijā esošajiem Girniku, Šatrijas un Sprūdes pilskalniem. Šīs sasauksmes aizsācēji bija Šauļu dabas un kultūras mantojuma aizsardzības klubs “Aukuras”, Žemaišu kultūras biedrība un Varņu reģionālā parka direkcija. Nākamajā gadā, pieminot Saules kaujas 770. gadskārtu, arī citas kopienas Lietuvā un Latvijā tika aicinātas pievienoties sasauksmei, iededzot ugunis pilskalnos un citās ar baltu vēsturi saistītās vietās. Tādējādi Vienības ugunis izplatījās pāri robežām, apvienojot baltu pēcteču apdzīvotās zemes. Ik gadu Sasauksmei pievienojas aizvien vairāk dalībnieku. Baltu Vienības sasauksme ir kļuvusi par baltus patiesi vienojošu norisi.

2021. gadā Baltu vienības ugunis atmirdzēja vairāk nekā 200 pilskalnos Lietuvā, Latvijā, Polijā, Baltkrievijā un citās valstīs. Pēc latviešu un lietuviešu vienības biedrības ierosinājuma tika nolemts Vienības ugunis ik gadu iedegt 22. septembrī laikā no plkst. 20.00 līdz 21.00 (pēc Latvijas laika). Dalībniekus rosinām pienācīgi sagatavot uguns vietu, iekurt uguni, pacelt karogus, dziedāt himnas, dainas un citas ar tautiskumu saistītas dziesmas, atcerēties baltu vēsturi, valodas un paražas. Ja tuvumā ir citi kalni, uz kuriem arī pulcējas domubiedri, iesakām pacelt degošas kārtis, vērst augšup lāzeru starus vai citādi padarīt savas ugunis citiem redzamas. Ir vērts atcerēties rudens vienādību laika un tam tuvo kalendāro svētku paražas.

Sasauksmes dalībnieki paziņo vietu, kur iedegs savu uguni. No saņemtajiem datiem top Sasauksmes karte – tajā atzīmētas vietas, kurās degs Baltu Vienības ugunis, un ziņas par to kūrējiem. Karti viegli var atrast internetā, ierakstot meklētājā “Baltu sasauksme”. Plašākas ziņas par sasauksmi var atrast: <http://www.aukuras.lt/sasauka/lv/>.

Šīs sasauksmes būtība – apmeklēt baltiem svarīgas atceres vietas, iekurt ugunis pilskalnos un citās ar baltu vēsturi un kultūru saistītās vietās, tādējādi vienojot baltu cilšu pēctečus un zemes. Mūsdienās baltu tautu mantojuma nozīme bieži netiek izprasta un apzināta, tam pietrūkst mūsu gādības. Tūkstošiem pilskalnu, svētvietu, senkapu un citu nozīmīgu ar pagātni saistītu vietu gaida cilvēkus, kuriem tie ir dārgi, gaida tajos iededzam Svētuguni. Palīdzēsim šīm ugunīm atmirdzēt mūsu pagātnes un nākotnes vārdā!

Darjus Ramančonis (*Darius Ramančionis*),

Baltu Vienības uguņu sasauksmes koordinators

Tālr. +370 600 91403. baltai@aukuras.lt. [www.aukuras.lt](http://www.aukuras.lt/)